钦定古今图书集成/明伦汇编/家范典/第029卷 > 朱子全书 > 《王莽服母缌缞议》汉·刘歆
## 钦定古今图书集成/明伦汇编/家范典/第029卷 > 朱子全书 > 《王莽服母缌缞议》汉·刘歆

居摄二年，莽“母功显君死，意不在哀，令太后诏议其服。” 少阿、羲和刘歆与博士诸儒七十八人议，莽遂行焉。

居摄之义，所以统立天功，兴崇帝道，成就法度，安辑
海内也。昔殷成汤既没，而太子蚤夭，其子太甲，幼少
不明，伊尹放诸桐宫而居摄，以兴殷道。周武王既没，
周道未成，成王幼少，周公屏成王而居摄，以成周道。
是以殷有翼翼之化，周有刑错之功。今太皇太后比
遭家之不造，委任安汉公，宰尹群僚，衡平天下，遭孺
子幼少，未能共上下，皇天降瑞，出丹石之符。是以太
皇太后则天明命，诏安汉公居摄践祚，将以成圣汉
之业，与唐虞三代比隆也。摄皇帝遂开秘府，会群儒，
制礼作乐，卒定庶官，茂成天功。圣心周悉，卓尔独见，
发得《周礼》，以明因监，则天稽古而损益焉。犹仲尼之
闻《韶》，日月之不可阶。非圣哲之至，孰能若兹？纲纪咸
张，成在一匮，此其所以保佑圣汉，安靖元元之效也。
今功显君薨，《礼》，“庶子为后，为其母缌。”《传》曰：“与尊者为
体，不敢服其私亲也。”摄皇帝以圣德承皇天之命，受
太后之诏，居摄践祚，奉汉太宗之后，上有天地社稷
之重，下有元元万机之忧，不得顾其私亲。故太皇太
后建厥元孙，俾侯新都，为哀侯后。明摄皇帝与尊者
为体，承宗庙之祭，奉共养太皇太后，不得服其私亲
也。《周礼》曰：“王为诸侯，缌缞弁而加环绖。同姓则麻，异
姓则葛。”摄皇帝当为功显君缌缞弁而加麻环绖，如
天子吊诸侯服，以应圣制。